Document ID: 31981R3719

Uredba Sveta (EGS) št. 3719/81
z dne 21. decembra 1981
o spremembi Uredbe (EGS) št. 357/79 o statističnih raziskovanjih vinogradov
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ker je treba v skladu s členom 22 Akta o pristopu iz leta 1979 uvesti določene prilagoditve Uredbe Sveta (EGS) št. 357/79 z dne 5. februarja 1979 o statističnih raziskovanjih površin vinogradov [3], kakor je bila spremenjena z Uredbo (EGS) št. 1992/80 [4], v skladu s smernicami iz Priloge II k temu aktu;
ker člen 1(1) Uredbe (EGS) št. 357/79 določa, da zadevne države članice vsakih 10 let izvedejo popis vinogradov in vmesna letna raziskovanja; ker zaradi težav, ki jih ni bilo mogoče predvideti, prvega popisa v eni od držav članic ni bilo mogoče zaključiti v predpisanem roku; ker je bila zaradi tega sprejeta odločitev, da se tej državi članici odobri podaljšanje dogovorjenega roka za eno leto; ker se je to podaljšanje zaradi nadaljnjih zapletov zakonodajne narave izkazalo kot nezadostno; ker je zato priporočljivo omogočiti tej državi članici, da za nadaljnje leto odloži datum, do katerega mora biti to raziskovanje zaključeno in rezultati poslani Komisiji;
ker je zaželeno, da naj bi Skupnost nosila del izdatkov, ki jih ima Grčija v zvezi z izvajanjem prvega popisa,
SPREJEL NASLEDNJO UREDBO:
Člen 1
Uredba (EGS) št. 357/79 se spremeni:
1. V členu 1(1) se drugi pododstavek nadomesti z naslednjim:
"Vendar pa se prvi popis v Italiji lahko zaključi do 31. oktobra 1982 in se nanaša na stanje po izkrčitvi in zasaditvi v vinorodni sezoni 1981/82. Prvo vmesno raziskovanje v tej državi članici se opravi v letu 1984 in se nanaša na spremembe v dveh vinorodnih sezonah 1982/83 in 1983/84."
2. Člen 1(2) se nadomesti z naslednjim:
"2. Vinorodna sezona je tista, ki je določeno na podlagi člena 5(4) Uredbe (EGS) št. 337/79."
3. V členu 4(3) se za prvo alineo vstavi naslednje:
"- v Grčiji: vinorodna območja, našteta v Prilogi k tej uredbi,".
4. V členu 5(4) se drugi pododstavek nadomesti z naslednjim:
"Italija pa lahko predloži ta podroben opis pred 30. junijem 1983."
5. Člen 6(1) se nadomesti z naslednjim:
"1. Zadevne države članice sporočijo Komisiji za vsako vinorodno sezono od 1979/80 dalje in v primeru Italije in Grčije od vinorodne sezone 1982/83 dalje, povprečni pridelek na hektar, izražen v hektolitrih grozdnega mošta ali vina na hektar ali v decitonah pridelanega grozdja na hektar, površin vinogradov, na katerih se gojijo vinske sorte grozdja, z razčlenitvijo v razrede pridelka iz odstavka 2."
6. Člen 6(5) se nadomesti z naslednjim:
"5. Zadevne države članice sporočijo Komisiji za vsako vinorodno sezono in po geografskih enotah ocene povprečne naravne alkoholne vsebnosti v % vol. ali v o Oechsle svežega grozdja, grozdnega mošta ali vina, pridelanega od vinorodne sezone 1979/80 dalje, in v primeru Italije in Grčije od vinorodne sezone 1982/83 dalje, na površinah vinogradov, na katerih se gojijo vinske sorte grozdja, običajno namenjene za pridelavo:
- kakovostnih vin pridelanih na določenem pridelovalnem območju (pdpo),
- drugih vin:
- vključno z vini, obvezno namenjenimi za proizvodnjo določenega vinskega žganja z registrirano oznako porekla."
7. Člen 6(6) se nadomesti z naslednjim:
"6. Letni podatki iz odstavkov 1 in 5 se sporočijo pred 1. aprilom po vsaki vinorodni sezoni. Podatki o razredih pridelka iz odstavka 2 se predložijo v roku, določenem v členu 4(1). Ocene prihodnjih gibanj povprečnega pridelka na hektar iz odstavka 3 se predložijo:
- prvič pred 1. oktobrom 1981 in za Italijo in Grčijo pred 1. oktobrom 1984,
- potem vsakih pet let pred 1. aprilom, razen druge ocene za Italijo in Grčijo, ki jo je treba predložiti po dveh letih."
8. Člen 8(2) se nadomesti z naslednjim:
"2. Predstavnik Komisije predloži osnutek ukrepov, ki jih je treba sprejeti. Komisija v roku, ki ga predsednik določi glede na nujnost zadeve, poda svoje mnenje o osnutku. Mnenje se poda z večino 45 glasov, pri čemer se glasovi držav članic ponderirajo, kot je določeno v členu 148(2) Pogodbe. Predsednik ne glasuje."
9. Člen 9 se nadomesti z naslednjim:
"Člen 9
Potrebne izdatke za popis vinogradov po vinorodni sezoni 1978/79, in v primeru Italije in Grčije po vinorodni sezoni 1981/82, krije Skupnost do pavšalnega zneska, ki se določi."
10. Priloga se dopolni z besedilom iz Priloge k tej uredbi.
Člen 2
Ta uredba začne veljati na dan objave v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. decembra 1981

Labels: 18
19
6